กองทุนทอง6บลจ.ป่วน
เชื่อตลาดสิงคโปร์ทำราคาปิด มั่นใจลงทุนระยะยาวไร้กังวล
8 ก.พ. 2555

เชื่อตลาดสิงคโปร์ทำราคาปิด มั่นใจลงทุนระยะยาวไร้กังวล
6 บลจ.ป่วนกองทุนทองคำ เกิดปัญหาซ้ำซาก ราคาปิดกระโดด บล.ฟิลลิป เชื่อมีการทำราคาในตลาดสิงคโปร์ เหตุสภาพคล่องน้อย ลงทุนยาววางใจได้
นายสานุพงศ์ สุทัศน์ธรรมกุล นักวิเคราะห์กองทุน บริษัทหลักทรัพย์ (บล.) ฟิลลิป (ประเทศไทย) กล่าวถึงปัญหาราคาปิดของกองทุนทองคำ ที่ลงทุนใน SPDR GOLD TRUST ซึ่งจดทะเบียนในประเทศสิงคโปร์ มีความผิดปกติไปจากราคาทองคำที่ซื้อขายในตลาดโลก ซึ่งสถาบันบัณฑิตบริหารธุรกิจ ศศินทร์ แห่งจุฬาลงกรณ์มหาวิทยาลัย พบว่ามีความเสี่ยงสูงและแนะนำให้หลีกเลี่ยงการลงทุนว่า ความผิดปกติของราคากองทุนทองคำที่ลงทุนในตลาดสิงคโปร์นั้นเกิดขึ้น 2 ครั้งในปี 2554
“ครั้งแรกเกิดขึ้นในเดือน มี.ค. ซึ่งในครั้งนั้นราคาปิดกระโดดไปประมาณ 5% และเมื่อวันที่ 30 ธ.ค. 2554 ราคากระโดดมากกว่าราคาทองคำจริงไปประมาณ 10% ซึ่งคาดว่าอาจจะเป็นเพราะการซื้อขายในตลาดสิงคโปร์มีสภาพคล่องน้อย ทำให้นักลงทุนบางกลุ่มสามารถทำราคาปิดได้ แต่ถ้าหากเป็นการซื้อขายในตลาดฮ่องกงจะมีสภาพคล่องสูงกว่าทำให้การทำราคาปิดเป็นไปได้ยากกว่า” นายสานุพงศ์ กล่าว
อย่างไรก็ตาม นายสานุพงศ์ กล่าวว่า สำหรับนักลงทุนที่ลงทุนในกองทุนทองคำแบบระยะยาวจะไม่ได้รับผลกระทบจากความผิดปกติของราคาปิดของกองทุน เนื่องจากวันทำการถัดไปราคาหน่วยลงทุนกลับมาเคลื่อนไหวตามปกติ ยกเว้นแต่นักลงทุนที่ซื้อหรือขายกองทุนในวันนั้น ซึ่งเหตุการณ์ที่เกิดขึ้นในวันที่ 30 ธ.ค. 2554 นั้นอาจจะมีนักลงทุนได้รับผลกระทบจำนวนมาก เนื่องจากเป็นช่วงเวลาที่มีการซื้อกองทุนทองคำเพื่อการเลี้ยงชีพ (RMF) ช่วงสิ้นปี ทำให้นักลงทุนที่ซื้อกองทุนในวันนั้นมีต้นทุนสูงกว่าปกติ
“ถ้าเป็นนักลงทุนที่ถือกองทุนในกลุ่มนี้อยู่แล้วก็สามารถลงทุนต่อเนื่องได้ แต่หากเป็นนักลงทุนใหม่อาจจะเลือกกองทุนทองคำอื่นๆ แทน เพราะไม่รู้ว่าจะเกิดความผิดปกติอีกหรือไม่” นายสานุพงศ์ กล่าว
ทั้งนี้ ในปัจจุบันมีบริษัทหลักทรัพย์จัดการกองทุน (บลจ.) 6 แห่งที่มีกองทุนทองคำที่ซื้อขายในตลาดสิงคโปร์ ได้แก่ บลจ.กรุงศรี กสิกรไทย กรุงไทย ไทยพาณิชย์ ทหารไทย และแอสเซท พลัส